
Ősi rítusok a reformáció Angliájában

Dolgozatomban azt a kérdést igyekszem körüljárni, hogy a XVI. századi Angliában mennyire tekinthető törésvonalnak a protestantizmushoz csatlakozó anglikán egyház létrejötte egy olyan ősi beavatási rítus tekintetében, mint az uralkodók felkenése? Alapvetően arra keresem a választ, hogy egy olyan ősi katolikus beavató szertartás, mint a felkenés, miért tudott fennmaradni VIII. Henrik államegyházi reformja után is? Mi változott benne, ha változott? Megsínylette-e valamelyest az egyházpolitikai változásokat? Végül is mennyiben érhetjük tetten az aktuális eszmék jelenlétét egy konkrét rítus esetében?
Döntően kettő primer forrást használtam fel kutatásom során. A Liber Regalis a XIV. századtól a XVII. századig határozta meg a koronázások rendjét Angliában, a Pontificale Romanum c. katolikus szertartáskönyv pedig ugyanezen ceremónia „hivatalos” verzióját közli, így kitűnő összehasonlítási alapot nyújt az angol rituáléval.
Egyfelől az általam eddig tanultaknak megfelelő eredményre jutottam, másfelől viszont számomra meglepő tényekkel szembesültem a források elemzése kapcsán. Elsősorban az a szakmai körökben már jól ismert tény tűnik egyértelműen igazoltnak előttem, hogy a Pápaság és Anglia között nem VIII. Henrik alatt romlott meg a viszony. Voltaképpen ez a „pápaellenes” beállítódás egybecseng a protestantizmus pápai egyházfőséget elvető doktrínájával.
Csakhogy már legalább két évszázaddal Luther fellépése előtt az angol királyok jelképesen kifejezték rezisztenciájukat a pápa iránti feltétlen engedelmesség követelményének a fej megkenettetése által. A Liber Regalis előtti ordókban valószínűleg még a király és a canterbury érsek közötti kollégális viszonyt kifejező kézfogás is szerepelt. Ez a liturgikus elem újabb párhuzamot von a Pontificale Romanum püspökszentelési leírásával. Mindezek alapján kijelenthető, hogy a reformáció megjelenése Angliában szinte egyáltalán nem jelentett törést a felkenés rítusának gyakorlásában. Inkább is úgy fogalmaznék, hogy bizonyos értelemben maga a felkenési rítus jelentett törésvonalat már legalább 1307 óta a pápa és az angol király viszonyában.




